2 dood, 4 beseer toe bakkie rolDie ongelukstoneel. (Foto: ER24) Twee mense is dood en vier ander beseer nadat ’n bakkie Dinsdagmiddag in Centurion gerol het. Ineke van Huyssteen, woordvoerder van ER24, het gesê paramedici is kort na 12:00 na die ongelukstoneel ontbied waar hulle die bakkie langs die pad tussen Gerhardsville en Diepsloot aangetref het. Volgens Van Huyssteen het pasiënte verspreid oor die toneel gelê. Twee mense het noodlottige beserings in die motorongeluk opgedoen en is op die toneel dood verklaar. Twee ander het ernstige beserings opgedoen en is per helikopter na ’n nabygeleë hospitaal vervoer. Nog twee het matige beserings opgedoen en is per ambulans na die hospitaal vervoer. Die omstandighede van die ongeluk is nie in die stadium bekend nie. Die toepaslike owerhede was op die toneel om ondersoek in te stel, het Van Huyssteen gesê.